Els comerços associats al Centre Històric es sumen a la VIII Fira del Motor Gandia
30 abril 2019

## Els comerços associats al Centre Històric es sumen a la VIII Fira del Motor Gandia30 abril 2019Última actualització: 14 juliol 2025

![](../gestion/img/MG_00524.JPG)  
  

La cooperativa de Centre Històric Comercial Gandia es suma a la VIII Fira del Motor Gandia, que tindrà lloc del 3 al 5 de maig al centre de la ciutat. Així ho ha anunciat aquest matí el seu **president, Pedro Izquierdo**, acompanyat de la **regidora de Polítiques Econòmiques (Comerç), Alícia Izquierdo**, i el **president de l’associació del Motor de Gandia, Víctor Moll**.

    Així, els comerços associats realitzaran divendres els seu horari habitual, però dissabte no tancaran al migdia. Diumenge obriran fins a les 14 hores. Els clients tindran tiquets d’una hora gratuïta als aparcaments municipals del Prado i el Centre Històric (Serpis). _“L’afluència impressionant de gent d’altres edicions ens ha fet plantejar-nos obrir més hores per tal de donar-nos suport recíproc i contribuir, juntament amb l’hostaleria, a crear el millor ambient possible per als milers de visitants”_, ha assegurat Pedro Izquierdo.

        La huitena edició de la Fira del Motor de Gandia obrirà oficialment divendres, a les 12 h. En un espai urbà amb 20.000 metres quadrats a l'aire lliure, l'exposició estarà situada entre la plaça Major, el passeig de les Germanies, plaça del Prado, plaça del Tirant, plaça rei en Jaume I i els carrers Major, Sant Francesc de Borja, Duc Alfons el Vell i Rausell. Aquesta edició comptarà amb més de 30 expositors que representaran 54 marques i la ciutadania podrà contemplar amb detall més de 580 models, tenint tota la informació sobre les novetats i millors oportunitats que ofereixen els concessionaris i marques a l'hora d'adquirir els seus productes. La distribució de les marques en l'espai que ocupa la fira serà similar a la de l'any anterior i està detallada en la seua pàgina web www.firamotorgandia.com,  que posseeix un directori i on queden geolocalizats els diferents concessionaris i punxant sobre cada ubicació es desplega tota la seua informació.

        _“La Fira del Motor és la mostra comercial més important de la ciutat, tant pel tamany, com per la infraestructura i l’organització. A la qual acudeixen milers de persones cada any, no només de Gandia i la Safor, també de les Comarques Centrals Valencianes i, cada vegada més, més enllà del territori valencià. Al voltant_

_de la fira també hi haurà activitats d’animació i, si tenim en compte que la XI Fira d’Abril també es celebra a la Casa de la Marquesa, l’ambient serà immillorable”,_ ha assegurat la regidora de Polítiques Econòmiques, qui ha llançat un missatge de tranquil·litat, ja que a partir de hui, que comença el marcatge i muntatge de les carpes, està en marxa i coordinat el dipositiu de seguretat, mobilitat, sanitari...

        Finalment, Moll ha agraït la col·laboració del comerç i ha aprofitat per demanar a altres associacions i col·lectius que s’hi sumen en futures edicions_._ _“__Tot està enllestit ja. Cal destacar, l’esforç enorme que representa per a moltes empreses de fora desplaçar-se a Gandia, contractar personal per a aquests dies, etc...”_.